Scrisoare catre Ion Creanga(varianta scurta pentru Clasa I )
 versuri : Nicusor Constantinescu

Bădiţă Creangă, află despre mine
C-am fost la Humuleşti la tine-n sat
Şi uite-aşa, fără să vreau, îmi vine
Ca să te rog să stăm puţin la sfat.

Pe-acolo-aproape totu-i ca înainte,
Cum spui în “Povestiri” şi în “Poveşti”,
Şi-oricine simte un fior fierbinte,
De-ţi trece pragul casei părinteşti.

Refren:
În rest e pace, linişte şi bine,
Citim şi recitim, din “Amintiri”,
Atâta doar că ne e dor de tine
Cum dor la flori le este de zefiri.

Şi astăzi mai atârnă de o şfară
La stâlpul hornului cinci motocei
Şi drept îşi spun, dar nu vreau rău să-ţi pară
Nu se mai joacă mâţele cu ei.

E-n floare iasomia din grădină,
Nu ştiu ce-o fi cu “Pupăza din tei”,
Ceaslovul stă pe masă la hodină
Şi nu-i mai chinuie pe-nvăţăcei.

Refren
În rest e pace, linişte şi bine,
Citim şi recitim, din “Amintiri”,
Atâta doar că ne e dor de tine

Cum dor la flori le este de zefiri.